Marie Laforêt
D'Marie Laforêt, gebuer de 5. Oktober 1939 zu Soulac-sur-Mer an der Gironde als Maïtèna Marie Brigitte Doumenach a gestuerwen den 2. November 2019 zu Genolier an der Schwäiz war eng franséisch Schauspillerin a Sängerin.

Biographie

D'Marie Laforêt gouf 1939 an der Gironde am Süd-Weste vu Frankräich gebuer, wou si och hir Kandheet verbruecht huet. Nodeem si mat siwwenzéng Joer hire baccalauréat de philosophie gemaach hat, huet si sech 1959 amplaz vun hirer Schwëster beim Concours Naissance d'une étoile vum Radiosender Europe 1 presentéiert, bei deem si sech géint 3000 aner Kanditate konnt duerchsetzen. Dat selwecht Joer huet si hiren éischte Film, Plein Soleil, gedréint, zesumme mam Alain Delon, deen e grousse Succès gouf. Och hir Filmer duerno, Saint-Tropez Blues, mam Jacques Higelin, La fille aux yeux d'or a Le rat d'Amérique mam Charles Aznavour waren erfollegräich an hunn aus der Marie Laforêt e Star gemaach.

Gläichzäiteg huet si sech awer och der Musek gewidmet an huet 1959 hiert éischt Lidd opgeholl, am Stil vum russesche Folklor. Am Februar 1963 koum hiren éischten 45 Tours eraus: Vendanges de l'amour, een enormen Succès an haut eent vun hire bekanntste Lidder, geschriwwe vum Danyel Gérard (bekannt fir säin Hit "Butterfly"). Och Viens sur la montagne, La tendresse (1964), Katy cruelle, Bague au doigt (1965), Marie-douceur, Marie-colère (franséisch Versioun vu Paint it black vun de Rolling Stones), Manchester et Liverpool a La Voix du silence (franséisch Verioun vun Sounds of silence vu Simon and Garfunkel, 1966) hunn héich Plazen an den Charts erreecht.

1967 huet d'Marie Laforêt dunn decidéiert, datt si bis op Weideres keng Filmer méi wéilt dréinen a sech hirer Carrière als Sängerin wéilt widmem. Et war och 1967 wéi d'Lidder Ivan, Boris et moi a Mon amour, mon ami erauskoumen, déi haut zu de franséische Klassiker gehéieren. Wéinst hirer grousser Popularitéit koumen hir Disken och a Russland, Kanada, Mexiko, Argentinien a Brasilien eraus, a si huet vill vun hiren Hitten och op Italieenesch, Spuenesch, Däitsch, Englesch, Russesch a souguer Japanesch gesongen.

Viens, viens gouf 1973 en Nummer-1-Hit a Frankräich, Il a neigé sur yesterday, eng Hommage un d'Beatles, ee vun de gréissten Erfolleger aus dem Joer 1977. Enn vun de Siwwenzeger huet d'Marie Laforêt sech méi rar gemaach, a wollt souguer ophale mat sangen. Hir Popularitéit huet ofgeholl, an obwuel si erëm e puer nei Filmer gedréint an nach e puer Lidder opgeholl huet, war se net méi sou populär wéi fréier.

D'Marie Laforêt huet vun den 1980er Joren u vill Theater gespillt, a gouf 1998 fir hir Roll als Maria Callas, am Stéck Master Class vum Terence McNally fir de renoméierte franséischen Theaterpräis Molière nominéiert.

2001 huet si Mes petites magies: livre de recettes pour devenir jeune publizéiert, 2003 huet si am Theaterstéck La Presse est unanime vum Laurent Ruquier gespillt a si participéiert zanter 2004 och reegelméisseg am Ruquier senger Radiossendung On va s'gêner op Europe 1.

Privatliewen 
An den 1960er Joren huet d'Marie Laforêt de Realisateur Jean-Gabriel Albicocco bestuet, fir dee si och ënner anerem am Film La fille aux yeux d'or matgespillt huet.

1978 ass si op Genf geplënnert, wou si bis 1981 eng Konschtgalerie hat.

1990 huet si den Éric de Lavandeyra bestuet, e Schwäizer agent de change, vun deem si sech 1994 awer erëm getrennt huet. Zanter 2001 leeft hir Scheedung, fir déi sech och d'Medien interesséieren. Am Oktober 2009 gouf d'Marie Laforêt zu enger Geldstrof wéinst Diffamatioun verurteelt, well si an enger Fernseesendung ënner anerem behaapt huet, hiren Ex-Mann hätt probéiert si an eng Sekt z'integréieren.

D'Marie Laforêt huet zwee Kanner mam Éric de Lavandeyra an e Meedche mam Realisateur Judas Azuelos, d'Lisa Azuelos dat och eng Realisatrice ass.

Filmographie

Kino 
 1960: Plein soleil vum René Clément
 1961: Saint-Tropez Blues vum Marcel Moussy
 1961: La fille aux yeux d'or vum Jean-Gabriel Albicocco
 1961: Les amours célèbres vum Michel Boisrond
 1962: Le rat d'Amérique vum Jean-Gabriel Albicocco
 1962: Leviathan vum Léonard Keigel
 1963: Cherchez l'idole vum Michel Boisrond
 1963: À cause, à cause d'une femme vum Michel Deville
 1964: La chasse à l'homme vum Edouard Molinaro
 1965: Cent briques et des tuiles vum Pierre Grimblat
 1965: La soldatesse vum Valerio Zurlini
 1965: Marie-Chantal contre le docteur Kha vum Claude Chabrol
 1967: Le 13ème caprice vum Roger Boussinot
 1967: Jack of Diamonds vum Don Taylor
 1972: Le petit poucet vum Michel Boisrond
 1979: Flic ou voyou vum Georges Lautner
 1982: Les diplômés du dernier rang vum Christian Gion
 1982: Que les gros salaires lèvent le doigt ! vum Denys Granier-Deferre
 1984: Les morfalous vum Henri Verneuil
 1984: Joyeuses Pâques vum Georges Lautner
 1985: Le pactole vum Jean-Pierre Mocky
 1985: El exilio de Gardel: Tangos vum Fernando E. Solanas
 1987: Sale destin vum Sylvain Madigan
 1987: Fucking Fernand vum Gérard Mordillat
 1987: Il est génial papy! vum Michel Drach
 1989: La folle journée ou Le mariage de Figaro vum Roger Coggio
 1990: L'Avaro vum Tonino Cervi
 1990: Présumé dangereux vum Georges Lautner
 1990: Tutti gli uomini di Sara vum Gianpaolo Tescari
 1995: Ainsi soient-elles vum Patrick Alessandrin a Lisa Azuelos
 1995: Dis-moi oui... vum Alexandre Arcady
 1996: Tykho Moon vum Enki Bilal
 1997: Héroïnes vum Gérard Krawczyk
 1997: C'est la tangente que je préfère vum Charlotte Silvera
 2000: Jeux pour mourir vum Bruno Romy
 2008: Les bureaux de Dieu vum Claire Simon

Televisoun

Théâter 
 1969:  La Hobereaute, vum Jacques Audiberti
 1973: Le partage de midi vum Paul Claudel
 1999: Master Class vum Terrence McNally
 2003: La Presse est unanime vum Laurent Ruquier
 2004: Jésus la Caille vum Francis Carco
 2008: Master Class vum Terrence McNally

Um Spaweck 

 Komplett Filmographie & Discographie vum Marie Laforêt
 Discographie vum Marie Laforêt op www.encyclopedisque.fr
 Discographie vum Marie Laforêt op www.rateyourmusic.com

Gebuer 1939
Gestuerwen 2019
Franséisch Filmschauspillerinnen
Franséisch Sänger
César fir déi bescht Schauspillerin an enger Nieweroll/Nominatiounen
Franséisch Televisiounsschauspillerinnen